B4-1188, 1189, 1190, 1192, 1193 και 1196/95

Ψήφισμα σχετικά με την κατάσταση στην πρώην Γιουγκοσλαβία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο έδαφος της πρώην Γιουγκοσλαβίας, ιδίως δε αυτό της 13ης Ιουλίου 1995 σχετικά με τη Σρεμπρένιτσα ((ΣΠ της ημερομηνίας αυτής, Μέρος ΙΙ, σημείο 12)),

Α. εκτιμώντας ότι η διάσκεψη του Λονδίνου, στις 22 Ιουλίου 1995, δημιούργησε νέο πολιτικό και στρατιωτικό πλαίσιο με σκοπό την αποτελεσματικότερη προστασία των ζωνών ασφαλείας που χάραξαν στη Βοσνία-Ερζεγοβίνη τα Ηνωμένα Έθνη,

Β. έχοντας υπόψη ότι έκτοτε οι δυνάμεις του ΝΑΤΟ, σε συμφωνία με τον ΟΗΕ, καθώς και η Ομάδα Ταχείας Αντίδρασης επενέβησαν με σκοπό να υλοποιήσουν τα ψηφίσματα του Συμβουλίου Ασφαλείας του ΟΗΕ, ιδιαιτέρως δε τα σχετικά με την απόσυρση του βαρέως οπλισμού των Σέρβων της Βοσνίας από ακτίνα 20 χλμ. γύρω από το Σαράγεβο,

Γ. λαμβάνοντας υπόψη ότι, μέχρι σήμερα, μέρος του οπλισμού αυτού έχει ήδη αποσυρθεί ή τεθεί υπό τον έλεγχο του ΟΗΕ και ότι, όπως φαίνεται, η οδική πρόσβαση στην πόλη του Σαράγεβο είναι, επί του παρόντος, μάλλον εξασφαλισμένη, και θεωρώντας ότι υπό τις περιστάσεις αυτές, η ένοπλη παρέμβαση ανεστάλη εν αναμονή της πλήρους απόσυρσης των όπλων αυτών,

Δ. έχοντας υπόψη τον ηγετικό ρόλο των ΗΠΑ στην ανάληψη διπλωματικών πρωτοβουλιών μετά την αποτυχία του Συμβουλίου να αναλάβει αποτελεσματική δράση,

Ε. εκφράζοντας βαθειά ανησυχία για τη φρικτή κατάσταση χιλιάδων προσφύγων, που αποτελούν τα αθώα θύματα του πολέμου αυτού και που εκδιώχθηκαν από τον στρατό των Κροατών, των Βοσνίων και των Σέρβων, και έχοντας υπόψη τις ανησυχητικές πληροφορίες για τις λεηλασίες περιουσιών των Σέρβων της Κροατίας και τις επιθέσεις των κροατικών δυνάμεων εναντίον του σερβικού αμάχου πληθυσμού της Κροατίας, στην Κραΐνα,

ΣΤ. θεωρώντας ότι η Ευρωπαϊκή Ένωση δεν δύναται να παραμείνει ουδέτερη στη σύρραξη αυτή και ότι οφείλει να υπερασπιστεί τις αρχές και τις αξίες που αποτελούν τα ίδια τα θεμέλιά της, μέσω πολιτικής λύσης που θα στοχεύει στην αποκατάσταση πολυεθνικής, πολυθρησκευτικής και πολυπολιτιστικής κοινωνίας σε ολόκληρο το έδαφος της πρώην Γιουγκοσλαβίας,

Ζ. λαμβάνοντας υπόψη τη συμφωνία που επετεύχθη στις 8 Σεπτεμβρίου 1995 στη Γενεύη μεταξύ των Υπουργών Εξωτερικών της Βοσνίας-Ερζεγοβίνης, της Κροατίας και της Γιουγκοσλαβίας,

Η. έχοντας υπόψη τη αρχική συμφωνία μεταξύ Ελλάδος και ΠΓΔΜ, που επετεύχθη στη Νέα Υόρκη στις 13 Σεπτεμβρίου 1995,

Θ. έχοντας υπόψη την πρωτοβουλία που ανέλαβε το Συμβούλιο για την εφαρμογή προγράμματος ανασυγκρότησης στην πρώην Γιουγκοσλαβία,

1. υποστηρίζει τη δράση που χρειάστηκε να αναληφθεί προκειμένου να εφαρμοσθούν τα ψηφίσματα του Συμβουλίου Ασφαλείας του ΟΗΕ σχετικά με τη ζώνη αποκλεισμού του Σαράγεβο και την προστασία των ζωνών ασφαλείας του ΟΗΕ και, επομένως, ζητεί να αποσυρθούν όλα τα βαρέα όπλα από τη ζώνη αποκλεισμού γύρω από το Σαράγεβο και να ανοίξουν οριστικά οι εναέριες και χερσαίες οδοί που οδηγούν στην πόλη αυτή. Έχει δε επίγνωση ότι δυστυχώς χρειάζεται να συνεχισθεί η πίεση που ασκούν οι νατοϊκές δυνάμεις έως ότου υπάρξει πλήρης συμμόρφωση με τις οικείες αποφάσεις του Συμβουλίου Ασφαλείας του ΟΗΕ[semigr ]

2. επιμένει να πραγματοποιηθεί το ταχύτερο δυνατό αμοιβαία και ρητή αναγνώριση των διεθνώς αναγνωρισμένων συνόρων της Κροατίας, της Βοσνίας-Ερζεγοβίνης και της Σερβίας, ως μέρος της ειρηνευτικής διαδικασίας[semigr ]

3. καλεί τις κυβερνήσεις της Βοσνίας-Ερζεγοβίνης και της Κροατίας να απόσχουν από κάθε ενέργεια που θα μπορούσε να αυξήσει περαιτέρω τον αριθμό των προσφύγων από την πρώην Γιουγκοσλαβία και των εκτοπισμένων στο έδαφος της πρώην Γιουγκοσλαβίας[semigr ] τις καλεί ειδικότερα να εγγυηθούν την προστασία των κατοίκων της πόλης Μπάνια Λούκα και να αποτρέψουν νέα έξοδο Σερβοβοσνίων από την περιοχή αυτή[semigr ]

4. σημειώνει με ενδιαφέρον ότι οι διαπραγματεύσεις μεταξύ όλων των ενεχομένων μερών κατέληξαν σε προκαταρκτική συμφωνία η οποία δύναται να οδηγήσει τη Βοσνία-Ερζεγοβίνη στην ειρήνη, και καλεί την Ευρωπαϊκή Ένωση να παρακολουθήσει εκ του σύνεγγυς την εξέλιξή της[semigr ]

5. είναι πεπεισμένο ότι θα πρέπει να υποστηριχθεί δεόντως το έργο του διεθνούς Δικαστηρίου για τα εγκλήματα πολέμου στην πρώην Γιουγκοσλαβία[semigr ]

6. επιμένει ότι όλα τα κράτη μέλη της ΕΕ, η Ρωσική Ομοσπονδία και τα άλλα μέλη του Συμβουλίου Ασφαλείας του ΟΗΕ θα πρέπει να συμμετάσχουν πλήρως στην εφαρμογή των ειρηνευτικών προτάσεων και να συμβάλουν στην ανασυγκρότηση ολόκληρης της Βοσνίας-Ερζεγοβίνης[semigr ]

7. επιμένει επίσης ότι θα πρέπει να δοθεί ιδιαίτερη προσοχή στην αποκατάσταση πολυεθνικής, πολυθρησκευτικής και πολυπολιτιστικής κοινωνίας στη Βοσνία- Ερζεγοβίνη, καθώς και στην εγκαθίδρυση συστήματος δημοκρατικής διακυβέρνησης και σεβασμού των ανθρωπίνων δικαιωμάτων[semigr ] επιμένει επομένως ότι θα πρέπει να δοθεί σε όλους τους πρόσφυγες το δικαίωμα και η δυνατότητα να επιστρέψουν στον τόπο καταγωγής τους[semigr ]

8. παροτρύνει την Κυβέρνηση της Κροατίας και της Σερβίας να απόσχουν από τη χρήση βίας για την επίλυση του προβλήματος του ελέγχου της Ανατολικής Σλαβονίας[semigr ]

9. επιμένει ότι η Κροατική Κυβέρνηση θα πρέπει να επιτρέψει σε όλους του Σέρβους που έχουν εκδιωχθεί από περιοχές της Κροατίας στις οποίες ανέκαθεν ζούσε σερβικός πληθυσμός να επιστρέψουν με ασφάλεια στα σπίτια τους, εφόσον το επιθυμούν, και πιστεύει ότι η εφαρμογή του προγράμματος PHARE στην Κροατία θα πρέπει να εξαρτηθεί από την εκπλήρωση του όρου αυτού[semigr ]

10. ζητεί από την Κυβέρνηση του Βελιγραδίου να μην αποστείλει Σέρβους πρόσφυγες στο Κοσσυφοπέδιο και τη Βοϊβοδίνα σε μια προσπάθεια αλλοίωσης της εθνοτικής σύνθεσης των δύο αυτών επαρχιών[semigr ]

11. υποστηρίζει την πρόταση του Συμβουλίου σχετικά με την εφαρμογή προγράμματος ανασυγκρότησης για την πρώην Γιουγκοσλαβία, αλλά ζητεί το πρόγραμμα αυτό να απευθύνεται μόνο στις κυβερνήσεις που τηρούν τις σχετικές αποφάσεις του Συμβουλίου Ασφαλείας του ΟΗΕ και επιδεικνύουν πνεύμα συνεργασίας, και επιμένει ότι η ενθάρρυνση του επαναπατρισμού των προσφύγων, η λήψη συγκεκριμένων μέτρων οικοδόμησης της εμπιστοσύνης, ο διάλογος μεταξύ των εθνοτικών ομάδων και η πολυπολιτιστική συνύπαρξη θα πρέπει να αποτελέσουν αναπόσπαστα μέρη του προγράμματος αυτού[semigr ]

12. χαιρετίζει το γεγονός ότι, με τη μεσολάβηση των Ηνωμένων Πολιτειών, υπεγράφη τελικά μία αρχική συμφωνία από την ΠΓΔΜ και την Ελλάδα, που καταδεικνύει την βούληση να συμβάλει στη σταθερότητα της περιοχής, και ευελπιστεί ότι όλα τα άλλα προβλήματα θα επιλυθούν μέσα στο σημερινό κλίμα συνεργασίας και καλής πίστης[semigr ]

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους Γενικούς Γραμματείς των Ηνωμένων Εθνών και του ΝΑΤΟ, τις Κυβερνήσεις των Ηνωμένων Πολιτειών και της Ρωσικής Ομοσπονδίας καθώς και τις Κυβερνήσεις όλων των χωρών της πρώην Γιουγκοσλαβίας.